Coleccion Van Koolwijk

Coleccion Van Koolwijk ta un di e coleccionnan di herencia cultural y arkeologico mas importante di e Islanan ABC: Aruba, Boneiro i Corsou. E coleccion a wordo colecciona entre 1871 i 1886 pa Antonius Johannes van Koolwijk, un sacerdote catolico hulandes cu a traha como pastoor riba e tres isla. Su trabou di coleccionista amateur ta wordo considera e investigacion arkeologico mas sistematico den siglo diesnuebe riba e islanan ABC.

 Origen 
Antonius van Koolwijk (1836-1913) a yega Corsou na aña 1870 como misionero y pastoor. Durante su servicio pastoral na Corsou, Boneiro y Aruba, el a mustra un gran interes pa historia indigena y e cultura material di e islanan. Van Koolwijk a reconoce tempran e importancia di documenta y preserva obheto y informacion tocante e poblacionnan precolonial, y a haci esaki den un epoca caminda no tabatin ningun programa arkeologico institucional den Caribe Hulandes.

Entre 1871 y 1886, Van Koolwijk a recoge un gran cantidad di artefacto y fragmento di artefacto arkeologico, obheto etnografico y material di historia natural. E coleccion a wordo acumula cu ayudo di un red local di informante y colaborado, aunke Van Koolwijk mes a permanece e figura central den e proceso.
 Contenido 
Coleccion Van Koolwijk ta hopi varia y ta inclui:
 artefacto arkeologico, manera urna funerario, figurin ceramico, cuchara di casca, y pochi di klei;
 herment y arma di piedra, incluyendo blet di hacha, beit y cuchiu;
 ornamento personal y amuleto traha di cocolishi, klei i otro material natural;
 obheto di uzo diario, manera wea, conchi y pochi di klei;
 material etnografico, botanico y zoologico, incluyendo pipita, simia, mata, molusco, marisco, coral y insecto.

Como cu Van Koolwijk no tabata dispone di medio ni fondo pa haci excavacionnan sistematico, mayoria di e artefactonan a wordo haya cerca di e superficie, hopi biaha na luganan caminda e tereno tabatin actividad agricultural of di construccion caba. Un solo subsidio modesto di 50 florin, obteni pa mediacion di Conrad Leemans, e tempo ey director di "Rijksmuseum van Oudheden", a permiti un excavacion limita cerca di e misa catolico na Santa Cruz, Aruba, caminda varios urna funerario grandi a wordo deskubrí.

 Donacion y destino di e obhetonan 
Entre 1883, 1885, 1886 i 1887, Van Koolwijk a haci donacion di su coleccionnan na varios museo na Hulanda, principalmente na e Rijks Ethnographisch Museum na Leiden (awor Museum Volkenkunde / Wereldmuseum Leiden).H. Hoetink, Encyclopedie van de Nederlandse Antillen, Elsevier, 1969, pag. 29-39. E donacionnan aki ta conoci colectivamente como Coleccion Van Koolwijk. Na 1885, mas cu 120 obheto etnografico a wordo obsekia; un lista di inventario a wordo publica den Nederlandsche Staatscourant di 16 di september 1885.

Artefactonan di e coleccion tambe ta wordo warda den otro institucionnan Hulandes, manera:
 Koninklijk Penningkabinet (1816-2004, e coleccion numismatico a wordo pasa pa DNB, e banco central di Hulanda);
 Rijksmuseum van Natuurlijke Historie;
 Rijksmuseum van Geologie en Mineralogie;
 Nederlandsch Museum voor Geschiedenis en Kunst;
 Hortus Botanicus Leiden (material botanico).

Un parti di Coleccion Van Koolwijk ta warda na Corsou, den e depositonan di NAAM, unda 90% di e obhetonan ta di origen kurasoleño y e resto ta di e otro islanan di Caribe Hulandes incluso Aruba.Kolekshon arkeologiko, NAAM

Desde e apertura di Museo Arkeologico Nacional Aruba na 2009, cinco artefacto di Coleccion Van Koolwijk, presta for di Hulanda, ta na Aruba, entre nan tres piesa di gran balor simbolico: un calbas decora, un butishi di cara ceramico y un figurin ceramico.

 Importancia cientifico 
Coleccion Van Koolwijk ta wordo considera e fuente directo mas importante pa estudio di civilisacion indigena di Islanan ABC. Segun investigadonan, manera Leemans, Ten Kate y J.P.B. de Josselin de Jong, e coleccion ta forma un fundeshi indispensabel pa tur investigacion arkeologico posterior.J. P. B. De Josselin de Jong,  De betekenis van het archaeologisch onderzoek op Aruba, Curacao en Bonaire E trabou di Van Koolwijk ta ser considera e punto di partida di arkeologia cientifico den Caribe Hulandes.

Apesar di e balor di su contribucionnan, Van Koolwijk casi no a haña sosten finansiero. Su trabou a permanece en gran parti un esfuerso personal y sin pretension. Su unico reconocemento oficial tabata e otorgamento di e medaya Nuseimi, un moneda conmemorativo Hulandes pa donacionnan na museo.

 Restitucion 
Den investigacion reciente, manera e obra di Olga van der Klooster, atencion no ta solamente bay na e descripcion di e obhetonan, sino tambe na nan procedencia, destino y e debate actual tocante debolbimento di coleccionnan colonial.Diahuebs venidero lo presenta buki nobo di Olga van der Klooster, Diario (16 di januari 2026) Coleccion Van Koolwijk ta awor parti di e discusion mas amplio tocante herencia cultural, propiedad y e papel di museo Europeo den e historia colonial.

 Literatura 
 Klooster, Olga van der, Niets zal ik onbeproefd laten | De Caribische erfgoedcollecties van Anton van Koolwijk: dienaar van God, de wetenschap en de Nederlandse Staat. (november 2025, Uitgeverij Plantage Zorg en Hoop) 	

 Mira tambe 
 Antonius van Koolwijk
 Museo Arkeologico Nacional Aruba

Kategoria:Islanan ABC
Kategoria:Herensia kultural